ધાર્યા પ્રમાણે જ ઓપરેશન ક્લિન મની એવું નામ આપીને ઓપરેશન શરૂ થયું નવ નવેમ્બરે. વહેલી સવાર છ વાગ્યે જયા ટીવીનું પહેલું બૂલેટીન કાઢવા માટે સ્ટાફ આવી ગયો હતો તેની સાથે જ આઇટીના અધિકારીઓ પણ આવી ગયા હતા. એકાત્તુથંગલ વિસ્તારમાં આવેલી જયા ટીવીની ઓફિસ પર દરોડાની શરૂઆત થઈ અને તે પછી શશીકલાના સગાઓના ઘરોને પણ આવરી લેવાયા. જેમ કે શશીકલાની ભાભી ઇલાવારસીના ઘરે. તેનો દીકરો અને શશીકલાના ભત્રીજા વિવેક જયરામન જયા ટીવી અત્યારે સંભાળે છે. ઇલાવારસીની દીકરી કૃષ્ણાપ્રિયાના ઘરે જઈને પણ દરોડો પડાયો. ચેન્નઇની સાથોસાથ ત્રિચી, મન્નારગુડી અને કોઇમ્બતુરમાં પણ દરોડા પડ્યા. મન્નારગુડી શશીકલાની ક્લેનનું વતન છે. તેથી જ આ ટોળીને મન્નારગુડી ગેંગ તરીકે ઓળખવામાં આવે છે. પેરોલ મળ્યા ત્યારે શશીકલા કૃષ્ણાપ્રિયાના ઘરે જ રોકાઈ હતી.